C 231/7

Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2020/C 231/03)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„Radicchio di Chioggia“

EÚ č.: PGI-IT-0484-AM01 – 5. 12. 2019

CHOP () CHZO (X)

1. Názov

„Radicchio di Chioggia“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

CHZO „Radicchio di Chioggia“ sa udeľuje výrobkom získaným z rastlín čeľade Asteraceae rodu Cichorium druhu intybus variety silvestre. Existujú dva typy „Radicchio di Chioggia“: „skorý“ a „neskorý“.

Rastlina má okrúhle, tesne sa prekrývajúce listy, ktoré tvoria hlávku charakteristického guľatého tvaru: listy sú červenej až tmavočervenej farby s bielou stredovou žilnatinou.

Jednotlivé typy majú tieto odlišné vlastnosti:

— „skorá“ odroda: uzavretá hlávka, hmotnosť 200 až 600 gramov, listy charakteristickej farby od karmínovo červenej až po tmavočervenú, chrumkavá konzistencia listov, sladká až mierne horkastá chuť,

— „neskorá“ odroda: veľmi celistvá hlávka hmotnosti 200 až 600 gramov, listy výraznej tmavočervenej farby, stredne chrumkavá konzistencia a horká chuť.

„Radicchio di Chioggia“ sa predáva s koreňom (hlavný koreň) čisto odrezaným tesne pod stonkou.

Hlávky musia byť celistvé, nízke, čerstvého vzhľadu, bez parazitov a poškodení spôsobených parazitmi alebo nadmernou vlhkosťou, môže sa použiť vhodná úprava.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky činnosti súvisiace s pestovaním a zberom sa uskutočňujú vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Pri uvádzaní na trh sa čakanka označená názvom „Radicchio di Chioggia“ musí baliť do prepraviek, ktorých vlastnosti umožňujú náležité skladovanie výrobku. Výrobok určený pre spracovateľský priemysel sa takisto môže umiestňovať na trh vo vhodných prepravkách (debničkách).

Všetky prepravky môžu mať zapečatený kryt, aby sa zabránilo tomu, že sa poškodí obsah týchto nádob, alebo musí byť každé balenie vybavené systémom vysledovateľnosti hmotnosti prostredníctvom čísiel šarže.

Po úprave výrobku na poli sa môže „Radicchio di Chioggia“ zabaliť a predávať na priamu konzumáciu. Výrobok sa môže takto baliť aj v spracovateľských zariadeniach mimo výrobnej oblasti stanovenej v bode 4.

3.6. Špecifické pravidlá označovania výrobku, na ktorý sa vzťahuje registrovaný názov

Logo tvorí ozdobný emblém s bielym pozadím, žltým orámovaním, hnedým okrajom a čiernym profilom, na ktorom je stredoveký lev červenej farby, okolo ktorého sú veľkými červenými písmenami napísané slová RADICCHIO DI CHIOGGIA I.G.P.

Typ písma: Garamond.

Veľkosť znakov: maximálne 50 – minimálne 10.

Priemer kruhu: maximálne 15 – minimálne 3.

Farba loga:

Červená = Magenta 95 % – Yellow 80 %

Žltá = Magenta 7 % – Yellow 85 %

Hnedá = Cyan 12 % – Magenta 60 % – Yellow 95 %

Čierna = 0 black 100 %

Logo „Radicchio di Chioggia PGI“, ktoré už bolo umiestnené na prepravkách, sa nemôže opätovne použiť.

Na prepravkách musia byť takisto uvedené informácie o:

— mene a adrese alebo názve a sídle pestovateľa alebo združenia výrobcov a baliarne,

— pôvodnej čistej hmotnosti a kategórii,

— ako aj prípadné dodatočné informácie, ktoré nemajú pochvalný charakter a nezavádzajú spotrebiteľa, pokiaľ ide o povahu a vlastnosti výrobku.

Prípadné ďalšie slová použité spolu s výrazom Radicchio di Chioggia musia byť napísané podstatne menšími znakmi, než sú znaky použité v uvedenom zemepisnom označení.

4. Stručné vymedzenie zemepisnej oblasti

Neskorá odroda „Radicchio di Chioggia“ sa pestuje na celom území obcí Chioggia, Cona a Cavarzere v provincii Benátky, obcí Codevigo a Correzzola v provincii Padua, ako aj obcí Rosolina, Ariano Polesine, Taglio di Po, Porto Viro a Loreo v provincii Rovigo, zatiaľ čo skorá odroda sa pestuje len v obciach Chioggia a Rosolina, ktorých osobitné pôdne a klimatické podmienky umožňujú, aby sa prejavili charakteristické vlastnosti tejto odrody.

5. Súvislosť so zemepisnou oblasťou

Lagúnovú oblasť charakterizujú dva aspekty: obmedzené teplotné rozdiely počas dňa aj medzi jednotlivými dňami a prevládajúce vánky a vetry, typické jadranské „bora“, ktoré prispievajú k premiešaniu najspodnejších atmosférických vrstiev, čím bránia nahromadeniu vlhkosti, ktorá by mala negatívny vplyv na fytosanitárny stav rastlín.

Kypré ílovité pôdy umožňujú pestovanie neskorej odrody, pri ktorej by vysoké teploty nedovolili uzatvorenie hlávky do tradičného guľovitého tvaru, čo by viedlo k predčasnému rozkvitnutiu.

Pestovanie skorej odrody je naopak možné iba v pobrežných obciach Chioggia a Rosolina vďaka kombinácii faktorov, medzi ktoré patrí piesčitá pôda, blízkosť mora, ktorá spôsobuje teplotné rozdiely v porovnaní s vnútrozemím, veternosť a dostupnosť podzemnej vody na zavlažovanie, ktorá sa nachádza tesne pod povrchom a získava sa vyhĺbením otvorov, miestne nazývaných „buse“.

Zistilo sa, že piesočnatá pôda spolu s podnebnými charakteristikami pobrežnej oblasti spadajúcej pod obce Chioggia a Rosolina sú vhodné na zabezpečenie ideálnych podmienok na pestovanie tohto výrobku: uskutočnené štúdie dokazujú, že pre „Radicchio di Chioggia“ je nevyhnutné, aby sa zabránilo stresu spôsobenému veľkými teplotnými rozdielmi a výraznými zmenami vlhkosti pôdy, a že pestovanie v akomkoľvek inom prostredí spôsobuje predčasné kvitnutie, čo u 50 – 60 % rastlín vedie k významným stratám produkcie a značne nevýraznému zafarbeniu hlávky.

Výrobok sa odlišuje od ostatných čakaniek svojím obsahom bielkovín v suchej rastline v rozsahu od 1,0 % až 1,4 %, obsahuje tiež značné množstvo draslíka, fosforu a vápnika, pričom má nízku kalorickú hodnotu, vďaka čomu je vyhľadávaný z dietetického hľadiska.

O pestovaní zeleniny v oblasti Chioggia už od roku 1700 svedčia mapy Villa Episcopale a štatistické údaje Alessandra Ottoliniho o školách Podestà di Chiazza (dnes Chioggia), podľa ktorých bola škola záhradkárov Scuola di S. Giovanni di Ortolani s 544 žiakmi druhá najznámejšia po preslávenej škole rybárov Scuola dei pescatori.

V mesačníku inštitútu Istituto Federale di Credito per il Risorgimento delle Venezie z marca 1923, ktorý v tom istom roku vydala spoločnosť Premiate Officine Grafiche Ferrari, bola čakanka uvedená spolu s inými druhmi zeleniny ako plodina striedavého osevného postupu. Ďalšiu zmienku možno nájsť v diele Cenni di economia orticola od autorov Pagani-Galimberti (1929), v ktorom sa uvádza spôsob pestovania čakanky radicchio v zeleninárskych záhradách v oblasti lagúny, ktoré boli vytvorené na morskom piesku.

Vytvorením rozsiahleho trhu s ovocím a zeleninou v blízkosti výrobnej oblasti sa vyriešili problémy spojené s predajom a distribúciou produktu, pričom sa už od roku 1860 na tento účel využívalo železničné spojenie Verona – Chioggia.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) po kliknutí na „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 179, 19.6.2014, s. 17.